L-imġiba tajba tal-mexxejja tal-poplu Salm ta' David. Ngħanni u nxandar it-tjieba u l-ġustizzja; lilek, Mulej, irrid ngħanni. Irrid nimxi bl-għaqal fit-triq il-perfetta; meta sa tiġi għandi ? Inġib ruħi b'qalb safja ġewwa dari; ebda ħaġa ħażina ma nżomm quddiem għajnejja. Nobgħod 'il min jagħmel il-ħażen, u ma norbotx qalbi miegħu. Qalb imħassra nżommha 'l bogħod minni; il-ħażin ma rridx naf bih. Min iqassas bil-moħbi fuq għajru, lil dan jien neqirdu. Min għajnejh merfugħa u qalbu mkabbra, ma nistax inġerrgħu. Inżomm għajnejja fuq it-twajbin tal-art, biex dawn joqogħdu miegħi. Min jimxi fit-triq il-perfetta, dan hu li jaqdini. Ma jgħammarx f'dari min jimxi bil-qerq; ma jżommx quddiemi min jitkellem bil-gideb. Għodwa wara l-oħra neqred il-ħżiena kollha tal-art, biex inwarrab mill-belt tal-Mulej 'il kull min jagħmel il-ħażen.